b'\n_START_ARTICLE_\nDiego Catal\xc3\xa1n Men\xc3\xa9ndez Pidal\n_START_SECTION_\nVida i obra\n_START_PARAGRAPH_\nDiego Catal\xc3\xa1n va ser n\xc3\xa9t de  l\'eminent erudit Ram\xc3\xb3n Men\xc3\xa9ndez Pidal; era fill de Jimena Men\xc3\xa9ndez-Pidal Goyri (1901-1990), pedagoga, i del qu\xc3\xadmic Miguel Catal\xc3\xa1n Sa\xc3\xb1udo (1894-1957). Als vuit anys, amb la Guerra Civil, es va traslladar amb la seva fam\xc3\xadlia de Madrid a Seg\xc3\xb2via i va viure all\xc3\xa0 fins a l\'any 1944 educat pels seus propis pares i avi. Despr\xc3\xa9s del batxillerat a l\'escola que havia fundat la seva mare (el Colegio-Estudio, que volia reviure la Instituci\xc3\xb3n libre de Ense\xc3\xb1anza), de 1944 a 1949 va estudiar Filologia Rom\xc3\xa0nica a la Universitat Complutense amb Rafael Lapesa i sempre en contacte amb el seu avi, retirat de la vida p\xc3\xbablica per raons pol\xc3\xadtiques. Diego Catal\xc3\xa1n va acompanyar la vida cient\xc3\xadfica del seu avi i esdevingu\xc3\xa9 el curador del seu patrimoni cient\xc3\xadfic despr\xc3\xa9s de la seva mort el 1968._NEWLINE_El 1951 es doctor\xc3\xa0 sota la direcci\xc3\xb3 de Lapesa amb la tesi "Cronica de Alfonso XI. Una redacci\xc3\xb3n amplia desconocida. Despr\xc3\xa9s d\'un breu lectorat a Edimburg (1951-1952) va ser professor ajudant de la c\xc3\xa0tedra de Lapesa a Madrid. De 1954 a 1964 va ser catedr\xc3\xa0tic de Gram\xc3\xa0tica Hist\xc3\xb2rica a la Universitat de La Laguna a Tenerife, amb nombroses estances a l\'estranger: Berkeley, Madison i Bonn (hi va ser el 1963-1964). El 1965 es va traslladar als Estats Units i va ensenyar a Berkeley, Madison i San Diego (1970-1988). El 1978 va ser elegit membre de l\'Acad\xc3\xa8mia Americana de les Arts i les Ci\xc3\xa8ncies. Despr\xc3\xa9s de no obtenir el 1979 la c\xc3\xa0tedra que havia deixat Rafael Lapesa a la Complutense de Madrid, en va obtenir una altra, el 1981 i fins a la seva jubilaci\xc3\xb3, a la Universitat Aut\xc3\xb2noma de Madrid._NEWLINE_En l\'obra de Catal\xc3\xa1n s\'ha de distingir la seva obra pr\xc3\xb2pia i l\'obra destinada a la preservaci\xc3\xb3 i continuaci\xc3\xb3 del llegat del seu avi. Pel que fa a la seva recerca, malgrat la seva formaci\xc3\xb3 filol\xc3\xb2gica, sempre tingu\xc3\xa9 un inter\xc3\xa8s per la hist\xc3\xb2ria i, en realitat, no produ\xc3\xad obra ling\xc3\xbc\xc3\xadstica des dels anys 70. Amb tot, tamb\xc3\xa9 f\xc3\xa9u contribucions importants a la dialectologia i hist\xc3\xb2ria de la llengua espanyola. En relaci\xc3\xb3 a la historiografia hisp\xc3\xa0nica, public\xc3\xa0 estudis sobre Alfons XI, Alfons X el Savi, _NEWLINE_De la preservaci\xc3\xb3 de l\'obra del seu avi, destaquen els 40 anys de dedicaci\xc3\xb3, entre la mort de Men\xc3\xa9ndez Pidal i la mort de Catal\xc3\xa1n, a l\'"Archivo del Romancero". Tamb\xc3\xa9 la labor d\'edici\xc3\xb3 de moltes obres del Men\xc3\xa9ndez Pidal, que culmina amb la Historia de la lengua espa\xc3\xb1ola, publicada el 2005.'